|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Сарајево, 21.3.2024. године

МЕДИЈИМА

**САОПШТЕЊЕ ЗА МЕДИЈЕ**

**Европска комисија поздравила напредак БиХ и позвала на убрзано спровођење реформи и усклађивање законодавства са прописима ЕУ**

Спровођење Зелене агенде за Западни Балкан и Стратегије усклађивања прописа правној тековини Европске уније у области заштите животне средине Босне и Херцеговине, усвајање цјелодржавне стратегије заштите животне средине, јачање административних капацитета и боља међуинституционална координација, неке су од препорука са седмог састанка Пододбора за транспорт, енергетику, животну средину и регионални развој између ЕУ и БиХ, који је одржан 21.3.2024. године. Састанком су копредсједавали Мирза Хујић, помоћник министра у Министарству спољне трговине и економских односа БиХ и Barbara Jésus - Gimeno из Опште управе за проширење и политику сусједства Европске комисије.

Европска комисија је поздравила напредак БиХ и нагласила да је потребно спровести реформе и додатно ускладити домаће законодавство с прописима ЕУ у области управљања водама. Од БиХ се очекује да усвоји цјелодржавне стратегије управљања отпадом и за ефикасну борбу против загађења ваздуха, те успостави координисане и функционалне мреже за праћење квалитета ваздуха у цијелој земљи. На састанку се разговарало и о усклађивању прописа с Директивом ЕУ о смањењу националних емисија одређених атмосферских загађивача, односно Директивом о индустријским емисијама, и успостави функционалног Регистра испуштања и преноса онечишћујућих твари. БиХ треба предузети значајне напоре на усклађивању и спровођењу правне тековине ЕУ о буци у животној средини у цијелој земљи и спровести механизме за заштиту природе и биоразноликости.

БиХ би, такође, требала наставити напоре на увођењу Европског јединственог броја хитних служби 112.

Чланови делегације БиХ су информисали Комисију о имплементацији ревидиране Стратегије прилагођавања на климатске промјене и нискоемисионог развоја за БиХ и Националног плана прилагођавања климатским промјенама. Приоритет је да бх. власти донесу закон о клими на државном нивоу и предузму хитне активности на усклађивању прописа са климатском политиком ЕУ и примјени Механизма за мониторинг, верификацију и извјештавање (МРВ), како би осигурали увођење Система за трговину емисијама (ЕТС).

Надаље је истакнуто да је за БиХ од велике важности именовање Државног ИПА координатора, доношење цјелодржавне Стратегија регионалног развоја и имплементација регионалне развојне политике.

Комисија је охрабрила БиХ да брже испуњава обавезе из Уговора о транспортној заједници, интензивира напоре у спровођењу реформи у подручјима транспорта и енергетике и да усвоји стратегију интелигентног транспортног система. Поздрављен је напредак у цестовном промету и наглашена потреба успостављања водеће Агенције за безбједност цестовног промета, као и даљња реформа и модернизација жељезничког сектора.

Делегација Европске комисија је поздравила до сада предузете кораке и истакла да је потребно наставити с реформама у вези с усклађивањем и спровођењем Трећег енергетског пакета ЕУ-а за гас, Пакета интеграције електричне енергије и Пакета чисте енергије. Комисија је позвала БиХ да настави с усвајањем интегрисаног Националног енергетског и климатског плана.

Делегација БиХ је информисала Комисију о предузетим активностима у вези с изградњом складишта радиоактивног отпада на локацији Трговска гора. Истакнуто је да БиХ неће одустати од ранијих ставова и да од Комисије очекује активније укључивање у рјешавање овог питања.

Дирекција за европске интеграције